  Майя Бывальцева Глазкарысь крезьгуръя 1 номеро нылпи школаын тодмо артистъёслэсь выступлениоссэс бадӟым экран вылын вылӥ ӟечлыкен возьматъяны кутскозы. 2022-тӥ арын отын «Культура» йӧскалык ӵектос улсын виртуальной концерт зал кылдытозы. Со сярысь карлэн тӧроез Сергей Коновалов «ВКонтакте» мерлыко вотэсысь бамаз ивортӥз. Школаысь актовой залэ бадӟым экран, кык линзаосын проектор, микшер пульт, куара тӥрлык пуктозы но сое «Всероссийского виртуальный концертный зал» сӧзнэтэн герӟалозы. Ӵектослы 2 миллион 200 сюрс манет висъязы. Со сяна, ТВЭЛ компания коньдонэн юрттоз. Виртуальной концерт залын Москваысь филармониысь артистъёслэсь но мукетъёсызлэсь тужгес пусйымон но яркыт выступлениоссэс возьматозы. Вань возьматонъёс карын улӥсьёс понна дунтэк луозы. Концертъёсты бырйыку ми Глазкарын улӥсьёслэсь мылкыдъёссэс лыдэ басьтомы – милемлы туж кулэ, адямиослы тунсыко мед луоз, классика крезьгур культураен тодматскон капчиен но умой мылкыдын мед ортчоз шуыса Юрий Афонин, Глазкарысь крезьгуръя 1 номеро нылпи школалэн кивалтӥсез2019-тӥ арын крезьгуръя школаын П. И. Чайковский нимо концерт залысь эскерон возьматонъёс нуизы, учкисьёслы со кельшиз.  Виртуальной концерт зал – Россиысь лулчеберетъя министерстволэн ӵектосэз. Сое 2014-тӥ арын улонэ пыӵатыны кутскизы – соку кунысь 27 улосвылъёсын 30 залъёс усьтӥськизы. Туннэ 300-лэсь трос залъёс ужало ни, нош 2024-тӥ ар пумозь соослэсь лыдзэс 500-озь вуттыны ужпум пуктэмын. Ӵектос СНГ-е пырись кунъёсы но вуоз. Ватсалом, Ижкарын улӥсьёс Россиысь но кунгож сьӧрысь крезьгурасьёслэсь выступлениоссэс филармониысь виртуальной концерт залын учкыны быгато Тодэ вайытом, Сьӧлта ёросысь Зямай (Малый Жайгил) гуртын калмез удмуртъёслы сӥзем «Шудор» музей-юрт усьтыны дасясько.  Тегъёс: Лулчеберет Удмуртия Глазкар крезьгур 100ар  